દિ‌વાળી મનાવતા લોકોને મુખ્યત્વે ત્રણ કેટેગરીમાં વહેંચી શકાય. એક તો જેમને દિવાળી બોનસ મળતું હોય છે. બીજા એ લોકો જે દિવાળી બોનસ આપતા હોય છે. અને ત્રીજા એવા લોકો જેઓ કોઇ પ્રકારનાં બોનસ વગર દિવાળી પસાર કરી નાખતા હોય છે. આમાં પહેલા પ્રકારના લોકો હવે દિવાળીએ સળગતાં દેશી કોડિયાં જેટલી સંખ્યામાં છે, બીજા પ્રકારના લોકો દિવાળીએ લટકતાં કંદિલ જેટલી સંખ્યામાં હોઇ શકે. ત્રીજા પ્રકારના લોકોની સંખ્યા દિવાળીએ ઘરો અને દુકાનો પર, સરકારી ઓફિસો અને બજારોમાં ઝગમગ ઝગમગ થતી રોશનીના લેમ્પ જેટલી છે. મતલબ કે દિવાળીની અસલી રોનક જ આ ત્રીજા પ્રકારના બોનસવંચિતો થકી છે.